REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj:06-2/213-12

25. oktobar 2012. godine

B e o g r a d

 Z A P I S N I K

 sa Druge sednice Odbora za dijasporu i Srbe u regionu

 U sredu, 24. oktobra 2012. godine, u prostorijama Doma Narodne skupštine, u sali 1. sa početkom u 14,00 časova, održana je Druga sednica Odbora za dijasporu i Srbe u regionu.

 Sednici Odbora prisustvovalo je devet narodnih poslanika, članova i zamenika članova Odbora: Aleksandar Čotrić, predsednik; prof dr Marko Atlagić, član; Vesna Marković, zamenik člana; Miodrag Stojković, član; Vesna Stepić, zamenik člana; dr Dijana Vukomanović, član; Petar Petković, član; Jelena Travar Miljević, član i Milorad Stošić, član.

 Opravdano odsutni članovi Odbora: Miodrag Linta, Janko Veselinović, Sanja Čeković, Milan Lapčević, Sanja Jefić Branković i Nevena Stojanović.

 Predsednik Odbora Aleksandar Čotrić otvorio je sednicu, konstatovao kvorum i predložio sledeći Dnevni red: 1.Ramatranje i usvajanje plana rada Odbora za dijasporu i Srbe u regionu; 2. Izveštaj o poseti predsednika Odbora Rumuniji i Mađarskoj; 3. Izveštaj o razgovorima članova Odbora sa predstavnicima Srpskog saveza srpskih udruženja Švedske, delegacijom Parlamenta Rumunije i Srpskog privrednog društva „Privrednik“ iz Hrvatske; 4. Informacija o radu na pripremi zakona o matici iseljenika Srbije i 5. Razno. Odbor je jednoglasno usvojio Dnevni red.

 Po prvoj tački predsednik Odbora je podsetio da su svi članovi blagovremeno dobili Predlog plana rada Odbora i da im je bio ostavljen prostor za eventualne dopune i sugestije. S tim u vezi izneo je pristiglu dopunu dr Dijane Vukomanović člana Odbora. U razgovoru je pojasnio plan rada kroz dva segmenta: planirane aktivnosti i saradnju sa državnim organima, organizacijama i telima koja se bave pravima dijaspore i Srba u regionu. Naglasio je da će konkretizacija aktivnosti biti formulisana nakon pribavljanja kalendara važnih događaja-manifestacija u dijaspori od strane Kancelarije za dijasporu i Srbe u regionu, prilikom čega se, za početak, može izraditi konkretan plan rada za narednu godinu. Na osnovu dobijenih potrebnih elemenata, pristupilo bi se formiranju pododbora kao nosilaca aktivnosti, poštujući rokove i zaduženja po teritorijalnom, funkcionalnom, kulturno-prosvetnom, statusnom principu. Članovi Odbora će s tim u vezi blagovremeno dobiti anketni list na kome će se izjasniti u kom domenu preferiraju svoj angažman. U razgovoru su, povodom ove tačke, članovi Odbora bili složni da je Predlog plana rada Odbora dobar, da se prihvata priložena dopuna od strane dr Dijane Vukomanović i da će konkretizacijom plan aktivnosti biti upotpunjen. S druge strane naglasili su da su svesni da je delokrug rada Odbora ograničen, te da je neophodno veće učešće Vlade Republike Srbije, kao i Kancelarije za dijasporu i Srbe u regionu i Komesarijata za izbeglice u rešavanju dugogodišnjih problema, posebno kada se radi o srpskoj zajednici u zemljama bivše Jugoslavije (primer stara devizna štednja u Jugobanci i sl.). Takođe su bili mišljenja, da je neophodno u slučajevima kada su zakazani zvanični susreti, predstavnici iz Srbije najpre posete naša diplomatsko-konzularna predstavništva radi upoznavanja i informisanja o aktuelnim pitanjima srpske zajednice u toj zemlji, s ciljem da zvanični razgovori budu delotvorniji i u interesu srpske zajednice. Prvu tačku dnevnog reda predsednik Odbora je stavio na glasanje. Jednoglasno je uvojen Plan rada Odbora za dijasporu i Srbe u regionu.

 Po drugoj tački dnevnog reda, predsednik Odbora Aleksandar Čotrić je podsetio da su svi članovi Odbora blagovremeno radi upoznavanja dobili pisane izveštaje o njegovim posetama Rumuniji i Mađarskoj, ali je ipak izdvojio nekoliko bitnih elemenata, koje je u izlaganju detaljnije obrazložio. Izveštaji po drugoj tački su stavljeni na glasanje i usvojeni jednoglasno.

 Beleške sa susreta članova Odbora sa predstavnicima Srskog saveza srpskih udruženja iz Švedske, delegacijom Parlamenta Rumunije i predstavnicima Srpskog privrednog društva „Privrednik“ iz Hrvatske su bile ranije dostavljene članovima na upoznavanje i članovi Odbora nisu imali primedbi, te su jednoglasno podržali tekst priloženih beleški sa ova tri susreta, čime je završena treća i prešlo se na četvrtu tačku dnevnog reda.

 Kako član Odbora, dr Janko Veselinović, izvestilac po četvrtoj tački dnevnog reda iz opravdanih razloga nije prisustvovao sednici, predsednik Odbora Aleksandar Čotrić je dao nekoliko uvodnih napomena o izradi Nacrta zakona o matici iseljenika Srbije, o čemu će članovi Odbora biti detaljnije informisani od strane izvestioca, na narednoj sednici Odbora za dijasporu i Srbe u regionu.

 Sednica je završena u 15,20 časova.

 SEKRETAR PREDSEDNIK

-------------------------------------- ----------------------------------

 Vesna Matić Vukašinović Aleksandar Čotrić